Ungena Engwalweni Zembali yeMelika uNkosikazi Hillary Clinton
Lokhu kulandela ukunqoba kwakhe kukhetho lwamaPrimaries olwebandla lamaDemocrats ngaleyo esesiyalimela kukhetho lokudinga umongameli weMelika
WASHINGTON DC — Osekhethwe ukummela ibandla lamaDemocrats kukhetho lokudinga umongameli weMelika, uNkosikazi Hillary Clinton wamukele okusemthethweni lesi sikhundla ekugqitshweni komhlangano omkhulu webandla lakhe oweDemocratic National Convention-DNC, ngoLwesine ntambama, edolobheni lePhiladelphia. Ngalokho ke, kuhle kwamenza wangena engwalweni zembali yeMelika njengowesifazana wakuqala osethe wakhethwa ukummela ibandla elikhulu lezombusazwe elinjengelakhe kukhetho lokudinga umongameli welizwe. Esamukela lesi sikhundla uNkosikazi Clinton abantu abakade bekulumbuthano owenzelwe phakathi kwenkalakatha yesakhiwo basukume bonke ikakhulu abesifazana abadala labatsha, bemqakezela betshengisa injabulo yabo ngokubona owesifazana ephakama efika kulesi sibanga. “ NgoLwesithathu umhlangano webandla lamaDemocrats eleMelika ungene kusuku lwesithathu kulezikhulumi ezihloniphekayo ezigoqela umongameli Barack Obama, umsekeli wakhe uMnu. Joe Biden, umnumzana Tim Kaine okhethwe ukuba ngumsekeli kaNkosikazi Hillary Clinton ozammela leli bandla kukhetho lukamongameli weMelika ngoLwezi labanye abambalwa. Bonke bebesola ozammela ibandla lamaRepublicans uDonald Trump bekhuthaza uzulu weMelika ukuthi kungaba liphutha elikhulu ukumkhetha ukuba ngumongameli. Umongameli Barack Obama ungene enkundleni yezikhlumi ezilohlonzi emhlanganweni omkhulu webandla lamaDemocrats owenzelwa ePhiladelphia ekhuthaza abasekeli baleli bandla ukuthi bahlanganele laye ekusebenzeleni ukuthi uNkosikazi Hillary Clinton akhethwe ukuba ngumongameli olandelayo weMelika lapho eseqeda ihlandla lakhe lokubusa ekupheleni komnyaka. “L Waxwayisa ukuba uTrump uhlanyela inzondano lokwethuselana phakathi kukazulu weMelika. “L Umsekeli kamongameli uMnu. Joe Biden laye ugcizelele ekuthini abantu kumele bavotele uClinton esola acintisana laye webandla lamaReoublicans uTrump. “ UTrump ngakwelinye icele ube lokhe ekhankasa etshela abasekeli bakhe ukuthi uClinton akathenjwa ngexa yodaba lwakhe lokuthi wasebenzisa ubulembu basemzini wakhe ukuloba ama email omsebenzi lapho engonobhala wobudlelwano beMelika lamanye amazwe ekhuthaza iRussia ukuthi imngenele iveze lezo ncwadi kodwa wavuka ngoLwesine esesithi ubezidlalela.